LAUSUNTO LUONNOKSESTA HALLITUKSENESITYKSEKSI YMPÄRISTÖNSUOJELULAIN MUUTTAMISESTA

Esityksessä ehdotetaan toimeenpantavaksi MCP-direktiivin vaatimukset Suomessa.

MTK muistuttaa, että Suomessa on Euroopan Unionin jäsenmaista puhtain ilmanlaatu ja ilmanlaatuun liittyvät mahdolliset ongelmat keskittyvät maantieteellisesti erittäin rajalliselle alueelle erityisesti suurien asutuskeskittymien alueille, Suomessa käytännössä vain osaan pääkaupunkiseudusta. Ilmanlaatuun vaikuttavat myös muut tekijät kuin keskisuurten polttolaitosten päästöt. Onkin asiallista arvioida, kuinka merkittävää ilman laadun kohenemista edellytetyillä säädösmuutoksilla saavutetaan? MTK pitää erityisen harmillisena, että tällä lainsäädännöllä toimeenpantavaan direktiiviin säädettiin fossiilisille polttoaineille, kuten ruskohiilelle ja kivihiilelle biopolttoaineita huomattavasti löysemmät päästöraja-arvot. Näin ollen direktiivin tavoitteena ollut ilmanlaadun parantuminen erityisesti Keski-Euroopassa voi toteutua parhaassakin tapauksessa vain osittain. Polttoaineiden väliseen kilpailuasetelmaan markkinoilla löyhemmät päästöraja-arvot vaikuttavat fossiilisia polttoaineita selkeästi suosivasti. Tämä on ristiriidassa EU:n ilmasto- ja energiapoliittisten tavoitteiden kanssa. Direktiivin raja-arvot säädettiin em. tavalla huolimatta esimerkiksi Suomessa voimassa olleista kansallisista raja-arvoista, jotka kansallisen tietämyksen mukaan jo toteuttivat asianmukaista ja kustannustehokasta ilmanlaadun suojelua.

MTK korostaa, että direktiiviä ei sovelleta polttolaitoksiin, jotka käyttävät palamistuotteita suoraan esineiden tai aineiden lämmitykseen tai kuivaukseen, eikä jälkipolttolaitoksiin, jotka on suunniteltu puhdistamaan savukaasuja polttamalla ja joita ei käytetä erillisinä polttolaitoksina. Lisäksi direktiiviä ei sovelleta teknisiin laitteisiin, joita käytetään ajoneuvon, aluksen tai ilma-aluksen käyttövoiman tuottamiseen. Esimerkkeinä edellisistä tapauksista, joihin direktiivin tai kyseessä olevan lainsäädännön velvoitteita ei tule ulottaa, ovat esimerkiksi puutavaran tai viljan kuivaukseen käytettävät laitteistot tai biokaasun tuotantoon käytettävät laitteistot.

Tällä lainsäädännöllä säänneltävien laitosten ja toimijoiden joukko on Suomessa mittava. Direktiivin säätämisen aikoihin arvioitiin, että Suomessa on nykytilanteessa karkean arvion mukaan noin 3 000 direktiivin soveltamisalaan kuuluvaa energiantuotantolaitosta. Laitoksille aiheutuu säädösmuutoksesta kustannuksia kahta kautta. Rekisteröintivelvoitteen täyttämisestä ja kasvavista investoinneista puhdistuslaitteisiin.

Suurimmalla osalla laitoksista oletetaan olevan ympäristönsuojelulain mukaan rekisteröitäviä toimintoja. Näin laajan joukon rekisteröintivelvoitteen järjestäminen ja hallinnointi on MTK:n näkemyksen mukaan haastavaa ja vaatii käytäntöön viennissä aikaa, vaikka osa laitoksista onkin jo rekisteröity. MTK pitää perusteltuna, että toiminnanharjoittajalle kasvavasta byrokratiasta aiheutuvaan vaivaan, kustannuksiin ja määräaikoihin kiinnitetään huomiota. Esimerkiksi toiminnanharjoittajan on pystyttävä aloittamaan toimintansa viimeistään kuukauden kuluttua rekisteröinti-ilmoituksensa jättämisestä. Mikäli kysymyksessä on toiminta, jota aikaisemmin ei ole tarvinnut rekisteröidä, mutta se nyt tulee rekisteröinti-ilmoituksen piiriin, pitää MTK perusteltuna, ettei toimintaa tarvitse keskeyttää määräaikojen täyttämiseksi.

MTK:n näkemyksen mukaan kuntien tulisi pidättäytyä perimästä maksuja rekisteröinti-ilmoitusten ja lupahakemusten käsittelystä sekä rekisteröitävien ja luvanvaraisten toimintojen jälkivalvonnasta. Tällä lainsäädännöllä säädellään pääasiallisesti kuntalaisten välttämättömyyshyödykkeenä käyttämän energian saantia turvaavien laitosten velvollisuuksista laillisina toimijoina. Laitoksilla ei käytännössä ole mahdollisuutta välttää lain velvoitteiden täyttämisestä aiheutuvia kustannuksia. Toisaalta jää epämääräiseksi, mikä käytännön hyöty mm. rekisteröinti-ilmoituksista on?

Energiaa tuottavien laitosten kustannustaakkaa lisäävät keskeisesti vaatimukset investoida savukaasun puhdistuslaitteisiin. Vaikutusarvion mukaan investointitarve on 22 miljoonaa € vuoteen 2030 mennessä. Monilla laitoksilla investoinnit eivät ajoitu siten, että ne olisivat olleet liiketaloudellisesti perusteltavissa. Puhdistuslaite investoinnit saattavat aiheuttaa laitoksilla myös tarpeita tehdä muita muutoksia laitoksiin, kuten tilajärjestelyn muuttamista, joista aiheutuu kustannuksia.

MTK pitää kansallisen lainsäädännön muuttamista direktiivin edellyttämällä tavalla kustannustehottomana ja toistaiseksi osoitetuilta hyödyiltään vähäisenä, vaikkakin ymmärtää että direktiivit on ollut tapana Suomessa panna toimeen.

Helsingissä 17. päivänä elokuuta 2017

MAA- JA METSÄTALOUSTUOTTAJAIN KESKUSLIITTO MTK RY

Liisa Pietola Anssi Kainulainen

Ympäristöjohtaja Energia-asiantuntija